Geplaas deur	Gerhard van Huyssteen Vrydag 04 Januarie 2019
Toe die Taalkommissie in voorbereiding op die 2017-AWS oor "digitiseer"/"digitaliseer" moet besluit, was daar nog geen betekenisspesialisering by enige van die twee woorde te bespeur nie. Onses insiens kon hulle gewoon as wisselvorme gebruik word, na die patroon van "maksimaliseer" of "maksimeer"; "minimaliseer" of "minimeer"; "optimaliseer" of "optimeer". Morfologies gesien is dit so te siene dus onproblematies.
"Digitaliseer" verwys na 'n tweede, meer ingewikkelde stap wat met meer gespesialiseerde programmatuur uitgevoer word, soms nog met mensehande waar en wanneer die programmatuur faal.
Een van die belangrikste onderdele van digitalisering is optiese karakterherkenning (OKH; in Engels "optical character recognition" en "OCR"), waar 'n PDF-dokument sodanig verwerk word dat die geskandeerder letters as redigeerbare teks beskikbaar is. Dit beteken dus dat 'n mens deur só 'n PDF kan soek met jou programmatuur se soekfunksie, jy sou die PDF-dokument kon omskakel na 'n Worddokument, ensovoorts. Dit is dus een stap verder as om net te digitiseer.
'n Ander stap in sommige gevalle is om 'n gedigitiseerder dokument om te skakel na 'n databasis. Ons doen dit dikwels met papierwoordeboeke, sodat jy uiteindelik die data in 'n databasisformaat kan kry.